Jurie begin beraadslaag oor George Floyd-moordsaak | Maroela Media
Die jurie in die George Floyd-moordverhoor het Maandag byeengekom om oor die uitspraak te beraadslaag. Die 44-jarige Derek Chauvin, 'n polisiebeampte, word aangekla van die moord op Floyd. Hy kan tot 40 jaar tronkstraf opgelê word as hy skuldig bevind word aan die ernstigste aanklag – moord in die tweede graad.
Aanvangsargumente in die verhoor het op 29 Maart begin en slotbetoë is gister (Maandag) aangehoor. Chauvin het emosieloos in die hof gesit en na die laaste argumente geluister. Hy het vroeër aangedui dat hy nie voor die jurie gaan getuig nie.
Floyd is in Mei in Minneapolis dood nadat Chauvin meer as nege minute lank met sy knie op 'n geboeide Floyd wat op die grond gelê het se nek gedruk het. Dit volg nadat Floyd probeer het om 'n vervalste $20-noot te gebruik om sigarette te koop. Beeldmateriaal van die voorval het 'n vlaag Black Lives Matter-veldtogte teen beweerde polisiewreedheid en rassediskriminasie in die VSA tot gevolg gehad.
Die Hennepin-distriksregter Peter Cahill het aan die 12 jurielede gesê dat hulle regverdig moet wees en al die bewyse moet oorweeg en opweeg. Hy het beklemtoon dat vooroordeel, passie, simpatie of die publiek nie hul besluit moet beïnvloed nie.
Aanklaers het ten tyde van die argumente herhaaldelik die video van die voorval getoon.
'n Groep betogers het buitekant die Hennepn-hof in Minneapolis byeengekom (Foto: Scott Olson, AFP)
"Hierdie was nie polisiewerk nie, maar moord," het aanklaer Steve Schleicher gesê. "Dit was nege minute en 29 sekondes van skokkende marteling. Die beskuldigde is skuldig en daar is geen verskoning daarvoor nie.
"Floyd het nie 'n bedreiging vir enigiemand ingehou nie. Hy wou niemand seermaak nie."
Schleicher het gesê Chauvin het nie die polisie se reëls vir die gebruik van geweld gevolg nie en het ook nie na die tyd kardiopulmonêre resussitasie (CPR) op Floyd toegepas om sy lewe te probeer red nie.
Chauvin se regsverteenwoordiger, Eric Nelson, het aan die jurie gesê dat hulle na Chauvin se optrede moet kyk "vanuit die oogpunt van 'n redelike polisiebeampte". Hy het die jurie versoek om Chauvin onskuldig te bevind.
'n Groep betogers buitekant die Hennepn-hof in Minneapolis vra dat geregtigheid vir Floyd geskied (Foto: Scott Olson, AFP)
"Hy het nie doelbewus onwettige geweld gebruik nie," het Nelson gesê.
Nelson het 'n forensiese patoloog geroep wat daarop gedui het dat Floyd se hartsiekte en dwelmgebruik faktore is wat tot sy dood kon bydra. Die patoloog het ook getuig dat die uitlaatgasse van die polisiemotor Floyd ook kon vergiftig het.
Die verdedigings het ook mediese kenners geroep wat getuig het dat Floyd versmoor het omdat Chauvin se knie op sy nek gedruk het. Die kenners het ook uitgelig dat dwelms nie 'n rol in Floyd se dood gespeel het nie.
Intussen woed betogings steeds in Minneapolis nadat Kim Potter op 11 April vir Daunte Wright (20) in sy motor doodgeskiet het. Potter het glo haar vuurwapen met 'n skokwapen verwar. Sy is verlede week in hegtenis geneem op aanklag van strafbare manslag.
George Floyd VSA
Dit is nie nuus nie. Dit is politiese ophemeling van n krimineel wat arress teen gestaan het . n Moordenaar vra nie sy slagoffer of hy asem kry nie doen hy?
Onskuldig – onluste
Skuldig – onluste
Dieselfde soos in Suid Afrika waar n moordenaar n ander se menseregte vernietig maar dan nog steeds self menseregte behou. Verkramp en groot lawaai om n "arme krimineel" op te hef. As George wit was was daar nie een woord oor gerep nie.